CELEX: 
Language: mt
Date: 2013-11-16 00:00:00
Title: 2013/576/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi l-kummenti li huma parti integrali mid-deċiżjoni dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2011

16.11.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 308/228
            
         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2011
   (2013/576/UE)
   IL-PARLAMENT EWROPEW,
   
               —
            
            
               wara li kkunsidra l-kontijiet annwali definittivi tal-Awtorità Ewropea dwar is-Sigurtà fl-Ikel għas-sena finanzjarja 2011,
            
         
               —
            
            
               wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea dwar is-Sigurtà fl-Ikel għas-sena finanzjarja 2011, flimkien mat-tweġibiet tal-Awtorità (1),
            
         
               —
            
            
               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 – C7–0041/2013),
            
         
               —
            
            
               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,
            
         
               —
            
            
               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
            
         
               —
            
            
               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,
            
         
               —
            
            
               wara li kkunsidra r-Regolament (KE) Nru 178/2002 tal-Parlament Ewropew u tal-Kunsill (4) li jistabbilixxi Awtorità Ewropea dwar is-Sigurtà fl-Ikel, u b’mod partikolari l-Artikolu 44 tiegħu,
            
         
               —
            
            
               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,
            
         
               —
            
            
               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
            
         
               —
            
            
               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0074/2013),
            
         
               1.
            
            
               Jagħti l-kwittanza lid-Direttur tal-Awtorità Ewropea dwar is-Sigurtà fl-Ikel għall-implimentazzjoni tal-baġit tal-Awtorità għas-sena finanzjarja 2011;
            
         
               2.
            
            
               Jippreżenta l-kummenti tiegħu fir-riżoluzzjoni t’hawn taħt;
            
         
               3.
            
            
               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Awtorità Ewropea dwar is-Sigurtà fl-Ikel, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).
            
         
      
         
            Il-President
         
         Martin SCHULZ
      
      
         
            Is-Segretarju Ġenerali
         
         Klaus WELLE
      
   
   
      (1)  ĠU C 388, 15.12.2012, p. 92.
   
      (2)  ĠU L 248, 16.9.2002, p. 1.
   
      (3)  ĠU L 298, 26.10.2012, p. 1.
   
      (4)  ĠU L 31, 1.2.2002, p. 1
   
   
      (5)  ĠU L 357, 31.12.2002, p. 72.
   
      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-kummenti li huma parti integrali mid-deċiżjoni dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2011
      IL-PARLAMENT EWROPEW,
      
                  —
               
               
                  wara li kkunsidra l-kontijiet annwali definittivi tal-Awtorità Ewropea dwar is-Sigurtà fl-Ikel għas-sena finanzjarja 2011,
               
            
                  —
               
               
                  wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea dwar is-Sigurtà fl-Ikel għas-sena finanzjarja 2011, flimkien mat-tweġibiet tal-Awtorità (1),
               
            
                  —
               
               
                  wara li kkunsidra r-rakkomandazzjoni tal-Kunsill tas-12 ta’ Frar 2013 (05753/2013 – C7–0041/2013),
               
            
                  —
               
               
                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,
               
            
                  —
               
               
                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2) (“Regolament Finanzjarju”), u b’mod partikolari l-Artikolu 185 tiegħu,
               
            
                  —
               
               
                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,
               
            
                  —
               
               
                  wara li kkunsidra r-Regolament (KE) Nru 178/2002 tal-Parlament Ewropew u tal-Kunsill (4) li jistabbilixxi Awtorità Ewropea dwar is-Sigurtà fl-Ikel, u b’mod partikolari l-Artikolu 44 tiegħu,
               
            
                  —
               
               
                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,
               
            
                  —
               
               
                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
               
            
                  —
               
               
                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0074/2013),
               
            
                  A.
               
               
                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali tal-Awtorità Ewropea dwar is-Sigurtà fl-Ikel (“l-Awtorità”) għas-sena finanzjarja 2011 huma affidabbli, u li l-operazzjonijiet li jaqgħu taħthom huma legali u regolari,
               
            
                  B.
               
               
                  billi l-baġit tal-Awtorità għas-sena finanzjarja 2011 kien ta’ EUR 77 309 800, meta mqabbel mal-EUR 74 700 000 fl-2010, li jirrappreżenta żieda ta’ 3,49 %, u billi l-Awtorità hija ffinanzjata bis-sħiħ permezz ta’ kontribuzzjoni mill-Unjoni,
               
            
         Il-ġestjoni baġitarja u finanzjarja
      
      
               
                  1.
               
               
                  Jirrikonoxxi li l-isforzi ta’ monitoraġġ tal-baġit matul is-sena finanzjarja jibqgħu jikkontribwixxu għar-rata konsistentement għolja ta’ implimentazzjoni tal-baġit ta’ 98,47 % (98,8 % fl-2010);
               
            
               
                  2.
               
               
                  Jinnota li r-rata ta’ eżekuzzjoni tal-approprjazzjonijiet ta’ pagament kienet ta’ 82,05 %, li tirrappreżenta tnaqqis minimu meta mqabbel mas-sena preċedenti (83,51 %);
               
            
               
                  3.
               
               
                  Jinnota li fl-2011 kien sar disponibbli ammont ta’ EUR 78 800 000 mill-baġit tal-Unjoni lill-Awtorità; jieħu nota li mtlew 334 kariga minn 355 sal-aħħar tal-2011 u li kienu impjegati 109 aġenti kuntrattwali u esperti nazzjonali sekondati mill-Awtorità; jitlob lill-Awtorità ttejjeb ir-rata ta’ karigi okkupati iżda hu totalment konxju li l-Awtorità qed tiffaċċja ċerti nuqqasijiet rigward it-trasport minħabba fejn tinsab;
               
            
               
                  4.
               
               
                  Ifakkar lill-Awtorità tirrispetta b’mod imtejjeb il-prinċipju tal-annwalità; iqis is-sena 2011 speċjali minħabba t-trasferiment għall-kwartier ġenerali ġdid u d-dewmien fis-saldu tal-pagamenti f’dan ir-rigward;
               
            
         Il-politika tal-bini
      
      
               
                  5.
               
               
                  Jinnota li l-Awtorità xtrat bini ġdid bħala sede’Diċembru tal-2011 għall-ammont ta’ EUR 36,8 miljun li se jitħallas permezz ta’ pagamenti kull tliet xhur għal 25 sena, u li dan jirriżulta f’pagamenti ta’ mgħax li jammontaw għal EUR 18,5 miljun; jinnota, barra minn hekk, li l-Qorti tal-Awdituri staqsiet jekk l-awtorità baġitarja setgħetx tfittex alternattiva aktar ekonomika f’konformità mal-prinċipju ta’ ġestjoni finanzjarja tajba u filwaqt li jiġi żgurat ir-rispett sħiħ għar-Regolament Finanzjarju;
               
            
               
                  6.
               
               
                  Jirrikonoxxi mill-Awtorità li ressqet il-proġett tal-bini lill-awtorità baġitarja fl-2005 bi ftehim ta’ ħlas differit tal-prezz tax-xiri fuq 25 sena, u li l-awtorità baġitarja approvat il-proġett tal-bini; jinnota li fuq is-suġġeriment tal-Qorti tal-Awdituri, saret talba lill-Kummissjoni biex jinkisbu krediti addizzjonali ta’ pagament biex ikun kopert il-prezz totali għax-xiri tal-bini permezz ta’ pagament uniku; jinnota, madanakollu, li fl-ambjent attwali ta’ nfiq ristrett ma kienx possibbli li l-approprjazzjonijiet lejn l-Awtorità jiżdiedu biex ikopru pagament uniku; jinnota li l-modalitajiet adottati għal dak ix-xiri wasslu għal tnaqqis fil-prezz tal-bini tal-Awtorità meta mqabbel mas-soluzzjoni preċedentament użata li tinvolvi kiri;
               
            
         It-trasferimenti
      
      
               
                  7.
               
               
                  Jinnota, mir-rapport tal-Qorti tal-Awdituri u mir-rapport annwali tal-attività tal-Awtorità (AAR) li fl-2011, saru 13-il trasferiment baġitarju; jinnota li, b’mod partikolari, EUR 2,46 miljun ġew trasferiti mit-Titolu I għal-linji baġitarji tal-IT u tal-infrastruttura tat-Titolu II, bil-għan li jipprovdu r-riżorsi għall-adattament tas-sistemi tal-IT u tas-sistemi finanzjarji relatati mar-riorganizzazzjoni u l-migrazzjoni tas-sistemi finanzjarji ta’ kontabilità bbażata fuq id-dovuti, u biex jissaħħu r-riżorsi disponibbli għaċ-ċaqliq lejn is-sede finali u t-tagħmir għas-sede finali; jinnota, barra minn hekk, li t-trasferimenti saru fi ħdan it-Titoli II u III; jinnota bi tħassib il-kumment tal-Qorti tal-Awdituri li s-sitwazzjoni tindika dgħufijiet fl-ippjanar u fl-implimentazzjoni tal-baġit u ma taqbilx mal-prinċipju ta’ speċifikazzjoni;
               
            
         Kunflitti ta’ interess u trasparenza
      
      
               
                  8.
               
               
                  Jilqa’ l-fatt li l-Qorti tal-Awdituri wettqet awditu mmirat lejn il-valutazzjoni tal-politiki u l-proċeduri għall-ġestjoni ta’ sitwazzjonijiet ta’ kunflitti ta’ interess għal erba’ aġenziji Ewropej, inkluża l-Awtorità Ewropea għas-Sigurtà fl-Ikel, u ppreżentat ir-riżultati tal-awditu fir-Rapport Speċjali tal-Qorti tal-Awdituri Nru 15/2012;
               
            
               
                  9.
               
               
                  Jinnota bi tħassib li skont is-sejbiet tal-Qorti tal-Awdituri, fil-ħin tat-tlestija tal-ħidma fuq il-post (Ottubru 2011), l-Awtorità ma rnexxilhiex tiġġestixxi b’mod adegwat sitwazzjonijiet ta’ kunflitti ta’ interess; jinnota, madanakollu, li sadanittant l-Awtorità kienet diġà żviluppat politiki avvanzati għall-ġestjoni tal-kunflitti ta’ interess; madanakollu, jinsab imħasseb li dawn il-politiki għadhom ma wasslux għar-riżultati mixtieqa;
               
            
               
                  10.
               
               
                  Jilqa’ l-organizzazzjoni ta’ sessjoni obbligatorja dwar l-etika u l-integrità għall-membri kollha tal-Bord Amministrattiv f’Ottubru 2012; jistieden lill-Bord Amministrattiv biex jinforza b’mod effettiv il-Kodiċi ta’ Kondotta tiegħu u jadotta dispożizzjonijiet għall-prevenzjoni u s-sanzjonar ta’ każijiet ta’ ex impjegati li jmorru jaħdmu mas-settur privat fl-istess qasam (“revolving door”) biex fil-futur jiġu evitati każijiet simili għal dak tal-President preċedenti tiegħu;
               
            
               
                  11.
               
               
                  Jinnota li l-Awtorità skedat evalwazzjoni tal-politika ta’ indipendenza tagħha sa tmiem l-2013 u impenjat ruħha li tqis, inter alia, il-possibbiltà li tippubblika r-riżultati tal-proċeduri rigward ksur ta’ fiduċja, inklużi r-riżultati tal-proċedura għall-verifika tal-integrità tar-rieżami xjentifiku u li twessa’ u ssaħħaħ il-mandat tal-Kumitat tagħha għall-Kunflitti ta’ Interess, pereżempju permezz ta’ mandat simili għal dak li ngħata lill-Kumitat għall-Istandards Etiċi u l-Prevenzjoni ta’ Kunflitti ta’ Interess tal-Aġenzija Franċiża għall-Ikel, l-Ambjent u s-Sikurezza u s-Saħħa Okkupazzjonali (ANSES); jistenna li l-Awtorità tinforma lill-awtorità tal-kwittanza dwar din il-kwistjoni, possibbilment qabel Ottubru tal-2013;
               
            
               
                  12.
               
               
                  Jistieden lill-Awtorità tibda djalogu strutturat mas-soċjetà ċivili dwar kwistjonijiet relatati mal-kunflitti ta’ interess u tistieden lil dawk l-organizzazzjonijiet ikkonċernati biex jiddiskutu b’mod miftuħ dwar kwistjonijiet ta’ interess komuni abbażi ta’ aġenda miftiehma u biex tinforma lill-awtorità tal-kwittanza dwar l-eżitu ta’ dawn id-deliberazzjonijiet mill-anqas darbtejn fis-sena; jinnota li l-Awtorità intensifikat dan id-djalogu mal-partijiet interessati u s-soċjetà ċivili; iqis li jeħtieġ li dawn id-djalogi jiġu istituzzjonalizzati u jiġu kkunsidrati mill-Bord Ammistrattiv tal-Awtorità;
               
            
               
                  13.
               
               
                  Jinsab imħasseb li l-Awtorità ġiet ikkritikata għal nuqqas ta’ trasparenza fir-rigward tal-pubblikazzjoni ta’ dikjarazzjonijiet annwali ta’ interess u għan-nuqqas ta’ taħriġ dwar il-kunflitti ta’ interess; jeżiġi li tittieħed azzjoni rigward dawn il-kwistjonijiet u jħeġġeġ lill-Awtorità tirrapporta lura lill-awtorità tal-kwittanza dwar l-attivitajiet li saru; jilqa’ l-fatt li issa d-dikjarazzjonijiet annwali kollha tal-interessi tal-esperti tal-Awtorità ġew ippubblikati u huma aċċessibbli fuq il-websajt tal-Awtorità;
               
            
               
                  14.
               
               
                  Iħeġġeġ lill-Awtorità żżomm il-kunflitti ta’ interess fuq quddiem nett fil-lista ta’ prijoritajiet sabiex tipproteġi l-kredibbiltà tagħha u tissalvagwardja l-fiduċja tal-pubbliku fis-sikurezza tal-ikel, u tindika, b’mod dettaljat u preċiż kemm jista’ jkun, kif se timplimenta r-rakkomandazzjonijiet ewlenin tar-rapport tal-Qorti tal-Awdituri u tar-riżoluzzjonijiet tal-Parlament Ewropew; iħeġġeġ lill-Awtorità tikkunsidra l-kunflitti ta’ interess bl-akbar kawtela, fid-dawl tal-bidu tar-reviżjoni tar-regolament fundatur tagħha li tipprovdi opportunità biex jintlaħqu l-ogħla standards ta’ governanza kif deskritti mill-Organizzazzjoni għall-Kooperazzjoni u l-Iżvilupp Ekonomiċi (OECD), u li, kieku, tinfluwenza b’mod pożittiv l-istruttura ta’ governanza, l-indipendenza u l-kwalità xjentifika tal-Awtorità; iqis li r-reviżjoni tar-regolament fundatur hija opportunità kbira biex titnieda bidla radikali fl-Awtorità li hija responsabbli għal konsulenza xjentifika oġġettiva dwar is-sikurezza fl-ikel u s-sikurezza ambjentali fil-livell tal-Unjoni;
               
            
               
                  15.
               
               
                  Jissuġġerixxi bil-qawwi li, sabiex il-persunal tal-Awtorità ma jitħalliex jiċċaqlaq direttament mill-pożizzjoni tagħhom biex jaħdmu f’kariga simili fl-industrija jew f’aġenzija ta’ lobbying relatata, jew viċi versa, għandu jiġi stabbilit u rispettat perjodu minimu ta’ inkompatibilità adegwat għal oqsma ta’ ħidma speċifiċi, sabiex ikunu evitati l-kunflitti ta’ interess;
               
            
               
                  16.
               
               
                  Jinnota li l-Awtorità ħadet għadd ta’ passi wara l-awditu tal-Qorti tal-Awdituri u l-pubblikazzjoni tar-Rapport Speċjali Nru 15/2012, inter alia:
                  
                              —
                           
                           
                              fl-2007, l-Awtorità introduċiet qafas komprensiv biex jiġu evitati kunflitti ta’ interess potenzjali, u minn dakinhar, irrivedietu u aġġornatu regolarment,
                           
                        
                              —
                           
                           
                              sa mill-2011, l-Awtorità saħħet dak il-qafas bl-adozzjoni tal-Politika riveduta tagħha dwar l-indipendenza u l-proċessi għat-teħid tad-deċiżjonijiet xjentifiċi; madankollu, jinsab imħasseb dwar l-adegwatezza tal-Politika riveduta, u jirreferi għal bosta każijiet ta’ kunflitti ta’ interess żvelati fl-2012 minn żewġ NGOs ta’ viġilanza — Corporate Europe Observatory (CEO) u Earth Open Source (EOS); jeżiġi li jkun hemm aktar titjib, inkluża l-projbizzjoni ta’ rabtiet ma’ korpi relatati mal-industrija, fil-politika ta’ indipendenza tal-Awtorità;
                           
                        
                              —
                           
                           
                              fl-aħħar tal-2013, hemm skedat rieżami tal-politika u r-regoli ta’ implimentazzjoni tal-Awtorità dwar l-indipendenza,
                           
                        
                              —
                           
                           
                              f’Lulju 2012, l-Awtorità applikat il-qafas provdut mill-Kummissjoni dwar l-etika u l-integrità u adottat politika speċifika għall-għoti tar-rigali,
                           
                        
                              —
                           
                           
                              fl-2012 inħatar konsulent dwar l-etika;
                           
                        iħeġġeġ lill-Awtorità tkompli taġixxi fuq ir-rakkomandazzjonijiet tal-Qorti tal-Awdituri sabiex jiġi evitat kwalunkwe kunflitt ta’ interess fid-diversi strutturi governattivi u operazzjonali tagħha u tirrapporta lill-awtorità tal-kwittanza dwar l-implimentazzjoni tal-politiki u l-proċeduri msemmija hawn fuq, kif ukoll dwar kwalunkwe żvilupp ulterjuri fir-rigward tal-ġestjoni tal-kunflitti ta’ interess qabel Ottubru 2013;
               
            
               
                  17.
               
               
                  Jirrikonoxxi l-isforzi tal-Awtorità biex ittejjeb il-prevenzjoni u l-ġestjoni tagħħa tal-kunflitti ta’ interess; jinnota madanakollu li l-indipendenza u l-kompetenza tal-esperti esterni tagħha jibqgħu ddubitati minn NGOs ta’ viġilanza jew saħansitra minn esperti oħrajn fis-sikurezza fl-ikel bħal fil-każ tal-grupp ta’ ħidma tal-esperti dwar l-interferenti endokrinali; jenfasizza l-fatt li b’konsegwenza, il-ħidma tal-Aworità hija kkontestata bħal pereżempju matul il-Workshop Konġunt bejn il-JRC u l-NIEHS dwar l-Effetti ta’ Dożi Baxxi ta’ Kimika Attiva Endokrinali, f’Berlin f’Diċembru 2012;
               
            
               
                  18.
               
               
                  Jinnota li l-Bord Amminstrattiv ħatar il-President tiegħu f’laqgħa li saret fil-pubbliku; ifakkar madankollu li fil-proċedura ta’ kwittanza 2010, il-Parlament għamel sejħa għal votazzjoni miftuħa għall-elezzjoni tal-President tal-Bord Amministrattiv u jistenna li t-talba tiegħu tiġi implimentata;
               
            
               
                  19.
               
               
                  Jinnota li l-linji gwida tal-OECD, li fuqhom il-Qorti tal-Awdituri bbażat il-ħidma tagħha fuq ir-Rapport Speċjali Nru 15/2012, filwaqt li joffru paramentru ta’ referenza internazzjonali dwar il-kwistjoni, ma tfasslux għal aġenzija, u ma jissodisfawx il-bżonnijiet speċifiċi tal-aġenziji deċentralizzati; ifaħħar l-intenzjoni tal-Kummissjoni li tfassal linji gwida dwar il-ġestjoni tal-kunflitti ta’ interess, kif previst fil-“Pjan Direzzjonali tagħha dwar is-segwitu għall-Approċċ Komuni għall-aġenziji diċentralizzati tal-UE”;
               
            
               
                  20.
               
               
                  Jenfasizza l-impenn tal-Awtorità li tniedi, f’Ottubru tal-2012, l-ewwel evalwazzjoni tagħha ta’ kampjun każwali ta’ dikjarazzjonijiet ta’ interess biex tivverifika l-koerenza tagħhom mal-politika ta’ indipendenza u r-regoli ta’ implimentazzjoni li kienet għadha kif adottat; jinnota madanakollu li l-protokolli kienu għadhom ma tlestewx, u dan wassal għall-posponiment tal-evalwazzjoni; jistieden lill-Awtorità tinforma lill-awtorità tal-kwittanza dwar ir-raġunijiet għad-dewmien u dwar il-kalendarju previst għall-organizzazzjoni tal-evalwazzjoni;
               
            
               
                  21.
               
               
                  Jilqa’ l-pjanijiet tal-Awtorità biex tibda proġett pilota fl-2013 għall-internalizzazzjoni ta’ parti mill-ħidma xjentifika li attwalment qiegħda ssir minn esperti esterni fi ħdan il-Gruppi ta’ Ħidma fil-qasam tal-prodotti regolati; jinnota li din l-inizjattiva se tibda fl-oqsma tal-ingredjenti tal-ikel u tal-OĠM; jitlob lill-Awtorità tipprovdi lill-awtorità tal-kwittanza b’aktar informazzjoni dwar il-progress li jkun sar;
               
            
               
                  22.
               
               
                  Jinnota b’sodifazzjon li sa mill-2011, l-Awtorità introduċiet fl-AAR tagħha taqsima speċjali li tiddeskrivi l-azzjonijiet li ttieħdu għall-implimentazzjoni tal-politika ta’ indipendenza tagħha, u b’hekk twieġeb parzjalment għar-rakkomandazzjoni formulata fir-riżoluzzjoni tal-Parlament tat-23 ta’ Ottubru 2012 dwar il-kwittanza lill-Awtorità għas-sena finanzjarja 2010 (6);
               
            
               
                  23.
               
               
                  Jilqa’ l-fatt li l-curriculum vitae tad-Direttur Eżekuttiv tal-Awtorità, tad-diriġenti fi grad għoli u tal-esperti tal-bord issa jinsabu disponibbli fuq il-websajt tagħha flimkien mad-dikjarazzjonijiet ta’ interess rispettivi tagħhom; jinnota l-isforzi tal-Awtorità għal aktar trasparenza, iżda jibqa’ tal-fehma li dawn id-dispożizzjonijiet għandhom japplikaw ukoll għal kwalunkwe espert intern, kif esprima matul il-proċedura ta’ kwittanza 2010; jifhem li l-ħidma fuq din il-kwistjoni għadha għaddejja; jistieden lill-Awtorità tinforma kemm jista’ jkun malajr lill-awtorità tal-kwittanza bil-progress li jkun sar fir-rigward ta’ din il-kwistjoni;
               
            
         Awditu intern
      
      
               
                  24.
               
               
                  Jinnota mill-Awtorità li fl-2011 is-Servizz tal-Awditjar Intern (IAS) tal-Kummissjoni wettaq awditu ta’ assigurazzjoni tal-ippjanar u l-ibbaġitjar operazzjonali, filwaqt li l-unità tal-Awditjar Intern (IA) wettqet tliet awditi ta’ assigurazzjoni, b’mod partikolari dwar il-proċess tal-għażla tal-membri tal-bord, rieżami speċjali tal-kontribuzzjonijiet tal-esperti lill-opinjonijiet xjentifiċi (wara l-kunflitt ta’ interess), kif ukoll rieżami interim tal-kost iddikjarat fir-rigward tas-sede finali tal-Awtorità;
               
            
               
                  25.
               
               
                  Jinnota b’sodisfazzjon li minn 11-il rakkomandazzjoni (l-edba minnhom “kritika”, tnejn minnhom “importanti ħafna” sebgħa minnhom “importanti” u tnejn minnhom “mixtieqa”) li saru mill-awditu tal-IAS, kollha kemm huma ġew aċċettati mid-diriġenza u ħamsa mis-sitt rakkomandazzjonijiet pendenti “importanti ħafna” ġew implimentati u qegħdin jistennew segwitu min-naħa tal-IAS, u r-rakkomandazzjoni li fadal qiegħda fil-proċess li tiġi implimentata; jinnota wkoll li l-IA għamlet rakkomandazzjoni “importanti ħafna” u tnejn “importanti”, u minn fost il-11-il rakkomandazzjoni pendenti “importanti ħafna” li għamlet, ħamsa minnhom ġew implimentati u sitta minnhom qegħdin fil-proċess li jiġu implimentati; jinnota li l-ebda rakkomandazzjoni “kritika” ma baqgħet miftuħa;
               
            
               
                  26.
               
               
                  Jirreferi, fir-rigward tal-kummenti l-oħra li jakkumpanjaw din id-Deċiżjoni ta’ kwittanza, li huma ta’ natura orizzontali, għar-riżoluzzjoni tiegħu tas-17 ta’ April 2013 (7) dwar il-prestazzjoni, il-ġestjoni finanzjarja u l-kontroll tal-aġenziji.
               
            
         (1)  ĠU C 388, 15.12.2012, p. 92.
      
         (2)  ĠU L 248, 16.9.2002, p. 1.
      
         (3)  ĠU L 298, 26.10.2012, p. 1.
      
         (4)  ĠU L 31, 1.2.2002, p. 1.
      
         (5)  ĠU L 357, 31.12.2002, p. 72.
      
         (6)  ĠU L 350, 20.12.2012, p. 77.
      
         (7)  Testi adottati, P7_TA(2013)0134 (Ara paġna 374 ta' dan il-Ġurnal Uffiċjali).